Broj: 711-I-1712-M-17/20-08-11

Zagreb, 17. studenog 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Željka Plavčića, općinskog načelnika Općine Žminj**, za davanjem mišljenja Povjerenstva, na 105. sjednici, održanoj dana 17. studenog 2020.g., daje sljedeće:

**MIŠLJENJE**

**Sklapanje Ugovora o edukaciji prema međunarodnom EMBA Programu, između dužnosnika** **Željka Plavčića, općinskog načelnika Općine Žminj i trgovačkog društva COTRUGLI d.o.o., kojim navedeno trgovačko društvo dužnosniku kao polazniku Programa daje stipendijski popust za plaćanje školarine u iznosu od 50%, uz obveze regulirane navedenim Ugovorom, samo po sebi ne upućuje na moguću povredu odredbi ZSSI-a.**

Obrazloženje

 Zahtjev za davanjem mišljenja Povjerenstva podnio je dužnosnik Željko Plavčić, općinski načelnik Općine Žminj. U knjigama ulazne pošte zahtjev je zaprimljen pod poslovnim brojem 711-U-869-M-17/20-01-2 dana 18. veljače 2020.g., povodom kojeg se vodi predmet broj M-17/20.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika utvrđeno je kako Željko Plavčić obnaša dužnost općinskog načelnika Općine Žminj od 8. lipnja 2017.g. Stoga je i Željko Plavčić, povodom obnašanja navedene dužnosti, obvezan postupati sukladno odredbama ZSSI-a.

Podnositelj se u predmetnom zahtjevu za davanjem mišljenja poziva na odluku Povjerenstva u predmetu dužnosnika Davora Bernardića, te podnosi zahtjev po pitanju ostvarivanja prava po osnovi dobivene stipendije od strane polovne škole COTRUGLI za pohađanje EMBA programa obrazovanja. Dužnosnik navodi kako je stipendija ostvarena po principu testiranja i predstavlja nagradu za znanje i izvrsnost.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Povjerenstvo je povodom zaprimljenog zahtjeva, u svrhu utvrđivanja svih okolnosti relevantnih za davanje mišljenja, a budući da zahtjev nije konkretiziran, dužnosnika pozvalo da predmetni zahtjev dopuni u smislu da specificira o kojoj stipendiji je riječ, tko ju daje i za koji program školovanja, pod kojim uvjetima se ista dodjeljuje, koji je postupak odlučivanja o davanju stipendije i je li prijavu za istu već podnesena.

Dužnosnik je na traženje Povjerenstva dostavio očitovanje u kojem je naveo kako stipendiju dodjeljuje poslovna škola COTRUGLI Business School. Riječ je o EMBA programu za koji se godišnje dodjeljuju stipendije najboljim studentima koji prolaze detaljnu selekciju u tri kruga testiranja. Osim administrativne inicijalne provjere životopisa i motivacijskih pisama te prijave kandidata slijedi pismeno testiranje znanja kandidata kao i esejsko rješavanje problema. Nakon dva kruga testiranja znanja i sposobnosti rješavanja problema slijedi interview s kandidatima kojim se provjeravaju ostale kompetencije. Stipendija se odobrava za EMBA stupanj obrazovanja.

Dužnosnik navodi kako je prijavu podnio prošle godine te je obavješten kako mu je stipendija dodijeljena te je školu i upisao. Ističe da 50% školarine i dalje plaća samostalno iz vlastitih primitaka.

Dužnosnik je na dodatno traženje Povjerenstvo dostavio Ugovor o predmetnom školovanju i sufinanciranju, Broj: S 30345694655/2019.

Povjerenstvo je potom zatražilo očitovanje od trgovačkog društva COTRUGLI d.o.o., u svrhu davanja mišljenja dužnosniku. Zatraženo je očitovanje je li za dodjelu predmetne stipendije polazniku Željku Plavčiću proveden natječaj (pozivni postupak ili sl.) za dodjelu stipendija, koliko osoba se prijavilo na natječaj i koji su bili kriteriji po kojima su se polaznici bodovali. Očitovanje COTRUGLI d.o.o. nije zaprimljeno do dana davanja predmetnog mišljenja.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 479. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da ugovor o darovanju nastaje kada se darovatelj obveže prepustiti obdareniku bez protučinidbe stvar ili imovinsko pravo, a obdarenik bez protučinidbe to prihvati.

Povjerenstvo je izvršilo uvid u Ugovor Broj S 30345634655/2019 o edukaciji prema međunarodnom EMBA Programu, koji je trgovačko društvo COTRUGLI d.o.o., Ilica 242, sklopilo s dužnosnikom Željkom Plavčićem, kao polaznikom, dana 29. svibnja 2019.g.

Člankom 1. Ugovora utvrđuje se da tim Ugovorom ugovorne strane uređuju međusobna prava i obveze vezane uz edukaciju, čiji je predmet međunarodni EMBA program.

 Člankom 2. Ugovora utvrđuje se da poslovna škola Cotrugli organizira i provodi sve aktivnosti u svezi izvođenja Programa edukacije i to: organizira i provodi program edukacije sukladno EMBA standardima i međunarodnom edukacijskom EMBA programu, osigurava polazniku radne materijale vezane uz izvođenje nastave, prati rezultate uspješnosti izvođenja programa edukacije pribavljene kroz ocjenjivanje koje vrše polaznici, pravodobno informira Polaznika o svim događanjima u svezi edukacije te odgovora na sva pitanja vezana za nastavu te jamči Polazniku da će Program edukacije opsegom i kvalitetom odgovarati i biti izveden prema EMBA standardima te planu i programu EMBA edukacije.

U članku 7. Ugovora utvrđuje se da puna školarina iznosi 18.000,00 eura uvećano za porez na dodanu vrijednost te se istim polazniku odobrava stipendijski popust (50%) čime školarina za Polaznika iznosi 9.000,00 eura. U članku se dalje propisuju načini plaćanja školarine te se utvrđuje da su školarinom pokriveni troškovi kotizacije, izvođenja nastave i nastavnog radnog materijala te troškovi organizacije Programa edukacije, ali da u školarinu nisu uključene knjige, niti troškovi smještaja i prehrane polaznika tijekom nastave.

Člankom 8. Ugovora za dužnosnika kao polaznika propisane su obveze koje za njega proizlaze. Tako se navodi da je polaznik - dobitnik stipendije dužan prema tom Ugovoru za Cotrugli, sukladno uputama i potrebama COTRUGLI, bez naknade odraditi sljedeće vrste poslova:

* uspješno izvršiti stipendijski zadatak te dostaviti 5 preporuka potencijalnih kandidata za upis na COTRUGLI MBA Program koji zadovoljavaju službene upisne kriterije, koji trebaju iskazati aktivni interes za upis na jedan od COTRUGLI programa, kao i preporučene kandidate dovesti na predavanja „Open door“ concept,
* zastupati interese škole,
* uložiti angažman oko Alumni aktivnosti,
* promovirati kampanje škole u sklopu svog profila na društvenim mrežama
* odazvati se na poziv za sudjelovanje na promotivnim događajima koje organizira COTRUGLI

 Također se istim člankom Ugovora utvrđuje da je dužnosnik, kao stipendist, dužan pridržavati se standarda i pravila vezanih za edukacijske programe Cotrugli
Business School, biti ambasador škole te promovirati COTRUGLI vrijednosti kroz svoja primijenjena akademska dostignuća i etičko ponašanje.

Sukladno članku 5. Ugovora Polaznik se potpisom tog Ugovora obvezuje da je suglasan s uvjetima pohađanja Programa edukacije pri Cotrugli te da kao polaznik edukacijskog programa prihvaća sva prava, obveze i pravila ponašanja navedena u EMBA Priručniku („Handbooku“).

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 479. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da ugovor o darovanju nastaje kada se darovatelj obveže prepustiti obdareniku bez protučinidbe stvar ili imovinsko pravo, a obdarenik bez protučinidbe to prihvati.

Iz dužnosnikovog očitovanja i dokumentacije utvrđeno je da je dužnosnik Željko Plavčić s trgovačkim društvom Cotrugli d.o.o. dana 29. svibnja 2019.g. sklopio Ugovor kojim mu je odobren stipendijski popust u iznosu od 9.000,00 EUR-a, uvećano za porez na dodanu vrijednost, kojom su djelomično pokriveni troškovi kotizacije, troškovi izvođenja nastave, organizacije nastave i nastavnog radnog materijala. Međutim, istim se Ugovorom dužnosnik obvezao, bez naknade, uspješno izvršiti stipendijski zadatak te dostaviti 5 preporuka potencijalnih kandidata za upis na COTRUGLI MBA Program koji zadovoljavaju službene upisne kriterije, koji trebaju iskazati aktivni interes za upis na jedan od COTRUGLI programa, kao i preporučene kandidate dovesti na predavanja „Open door“ concept,, zastupati interese škole, uložiti angažman oko Alumni aktivnosti, promovirati kampanje škole u sklopu svog profila na društvenim mrežama, odazvati se na poziv za sudjelovanje na promotivnim događajima koje organizira COTRUGLI te pridržavati se standarda i pravila vezanih za edukacijske programe Cotrugli Business School, biti ambasador škole te promovirati COTRUGLI vrijednosti kroz svoja primijenjena akademska dostignuća i etičko ponašanje.

Iz navedenih ugovornih odredbi nesporno proizlazi da se radi o dvostranom pravnom poslu koji obvezuje na činidbu obje ugovorne strane, odnosno kojim za dužnosnika, kao polaznika poslovne škole koji prima stipendiju, nastaju prethodno navedene obveze koje se potpisom Ugovora obvezao izvršiti kao protučinidbu. Povjerenstvo ne može prosuđivati postoji li razmjeran odnos između dvaju navedenih činidbi, odnosno odgovara li vrijednost činidbe davanja iznosa stipendije vrijednosti činidbe činjenja preuzetih obveza ili među njima postoji nerazmjer. Međutim, obzirom na navedeno, Povjerenstvo smatra kako sklopljeni Ugovor od 29. svibnja 2019.g. ne predstavlja ugovor o darovanju u smislu Zakona o obveznim odnosima pa tako niti dar u smislu odredbi članka 11. ZSSI-a, jer se kod darovanja po prirodi stvari radi o pravnom odnosu u kojem jedna ugovorna strana daje činidbu bez preuzete obveze protučinidbe, dok u konkretnome slučaju davatelj stipendije trgovačko društvo Cotrugli d.o.o. može ispunjenjem svoje činidbe, koja se sastoji u davanju stipendijskog popusta, od dužnosnika zahtijevati izvršenje protučinidbi navedenih u članku 8. Ugovora.

Stoga iz samog zahtjeva te prikupljene dokumentacije ne proizlazi da bi dužnosnik Željko Plavčić primitkom predmetne stipendije od strane poslovne škole Cotrugli Business School, koja je u vlasništvu trgovačkog društva Cotrugli d.o.o., radi pohađanja Međunarodnog EMBA Programa primio nedopušteni dar i time počinio povredu članka 11. ZSSI-a.

U odnosu na Odluku Povjerenstva u predmetu dužnosnika Davora Bernardića, P-434/17, na koju se podnositelj poziva, Povjerenstvo u bitnom ističe kako je u predmetu dužnosnika Davora Bernardića utvrđeno kako se radi o dužnosniku koji obnaša dužnost zastupnika u Hrvatskom saboru te kako se odredbe njegovog Ugovora s trgovačkim društvom COTRUGLI d.o.o. u bitnom razlikuju od odredbi Ugovora koji je dužnosnik Željko Plavčić sklopio s istim trgovačkim društvom. Dužnosniku Davoru Bernardiću je tako dodijeljena puna stipendija (100%), a temeljem koje se dužnosnik kao polaznik obvezao uredno izvršavati obveze preuzete iz ugovora, među kojima su i da bude zaštitno lice Cotrugli ja, tokom promotivnih kampanja bilo koje vrste. Imajući u vidu navedeno, kao i činjenicu da je navedeni dužnosnik u svojstvu zastupnika u Hrvatskom saboru u prilici svojim angažmanom podupirati razvoj privatnih visokih škola te koristiti svoju javnu prepoznatljivost, koja proizlazi iz obnašanja javne dužnosti, za promociju interesa poslovne škole Cotrugli, Povjerenstvo je u predmetnom slučaju utvrdilo kako je Davor Bernardić prihvaćanjem stipendije temeljem Ugovora o edukaciji prema međunarodnom Chief Executive MBA Programu koristio obnašanje javne dužnosti zastupnika u Hrvatskom saboru kako bi postigao osobni probitak, čime se doveo i u odnos zavisnosti koja bi mogla utjecati na njegovu objektivnost kao dužnosnika prilikom donošenja zakona kojima se uređuje poslovanje privatnih visokih škola i fakulteta, čime je postupao suprotno načelima iz članka 5. stavka 3. ZSSI-a.

Dužnosnik Željko Plavčić obnaša dužnost općinskog načelnika te Povjerenstvo ne nalazi okolnosti koje bi, povodom sklapanja Ugovora s trgovačkim društvom COTRUGLI d.o.o. upućivale na moguću povredu članka 5. ZSSI-a. Stoga je Povjerenstvo mišljenja kako sklapanje Ugovora o edukaciji prema međunarodnom EMBA Programu, između dužnosnika Željka Plavčića, općinskog načelnika Općine Žminj, i trgovačkog društva COTRUGLI d.o.o., kojim navedeno trgovačko društvo dužnosniku kao polazniku Programa daje stipendijski popust za plaćanje školarine u iznosu od 50%, uz obveze regulirane navedenim Ugovorom, samo po sebi ne upućuje na moguću povredu odredbi ZSSI-a.

Slijedom svega navedenog Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Željko Plavčić, elektroničkom dostavom
2. Objava na internetskoj stranici Povjerenstva
3. Pismohrana